Zinengi Izibonelo Zokuthi Umnotho weZimbabwe Kawumanga Kuhle
Lokhu kugoqela ukuvalwa kwamankampani, ukuxotshwa kwezisebenzi, ukugcwala kwabantu abazisebenzayo kanye lokusetshenziswa kwempahla yakwamanye amazwe
BULAWAYO — Ukuvalwa kwamankampani, ukuxotshwa kwezisebenzi, ukugcwala kwabantu abazisebenzayo kanye lokusetshenziswa kwempahla enengi evela kwamanye amazwe, konke lokhu kutshengisa ukuthi inotho yeZimbabwe iqhubeka ibhidlika ngamandla, kutsho ingcwethi kanye lozulu jikelele. Abadala ababethi okwakuyiziziba sokunga mazibuko babesitsho khona kanye okuvelele inotho yeZimbabwe. Okwakulodumo lakwamanye amazwe - wona amafekithali ayegaya ezifela emlonyeni ezilonhlonzi zidume eduze lakude, amasimu ayethola isivuno esasi lakho ukuphilisa izwekazi lonke labensundu eleAfrica kanye labantu abafundileyo ababesebenza imisebenzi ephezulu - konke lokhu sokuyi nganekwane yona etshela ingane ukuthi amatshe ake ancwebeka lamadonki aba lempondo. UNkosikazi Barbara Tanyanyiwa, owenhlanganiso yezisebenzi i Zimbabwe Congress of Trade Unions, uthi lokhu yikuziyenga kuphela ngoba akuzwisiseki ukuthi uhulumende angathi abantu baqhatshiwe ngaliphi omanjinela labomongikazi abavela emakolitshini begcwele ezitaladeni beswele imisebenzi. Uthi kunani labantu leli okuthiwa liqhatshiwe, amatshumi ayisitshiyagalombili lane ekhulwini – 84 percent liziqhatshile okutsho ukuthi liphila ngaphansi kwe poverty datum line, okuyisibonelo sokuthi inotho yelizwe ibhidlikile. UMnumzana Alfred Ndlovu, ozisebenzayo, uthi inhlanganiso le ingeke ikhulume ngabantu abatshona bethengisa amatamatisi ithi baqhatshiwe ngoba lokhu kwenza uhulumende ahlale phezu kwezandla abantu bedinga imisebenzi. Inengi labantu eliziqhatshileyo, uthi lilahlekelwe yimisebenzi ngokubhidlika kwenotho yelizwe ngakho uhulumende angeke azitshaye isifuba esithi abantu baqhatshiwe esitsho abantu abasezitaladeni langaphansi kwezihlahla bethunga izicathulo. UNkosikazi Marjory Mbedzi, othengisayo esitaladeni, uthi abantu bangakhala ngokuvunyelwa ukuthengisa ezitaladeni kodwa lokhu kutshengisa ukuthi inotho yelizwe iya ibhidlika kakhulu ngoba bonke lababantu kumele ukuthi babe beqhatshiwe bese mafekithali. Ingcitshi kwezamabhizimisi, uMnumzana Mbongeni Dungeni, uthi kumele kunanzelelwe ukuthi amabhizimisi ukuthi aqhubeke esebenza kunotho yelizwe enje kumele avunyelwe ukumisa izisebenzi umsebenzi engahlawulanga amaqubaquba ezimali. Enye njalo ingcwethi kwezenotho yelizwe, uNkosazana Sithembile Pilime, uthi ilizwe alilamali. Imali ekhona uthi ilutshwane kakhulu iyehluleka ukubhoda okuzwakalayo okwenza amabhizimisi ehluleke ukusebenza. Lokhu uthi kwenza lohulumende ehluleke ukuhlawula indleko zakhe okulakho ukuletha ukungahlaliseki elizweni. Uqhubeke esithi ukuthengwa kwempahla evela kwamanye amazwe kususa njalo yoneyo imali elutshwane ekhona okubhidlikisa inotho yelizwe ngamandla. Ethi bekuyabangcono aluba imali iphuma elizweni isiyathenga impahla enkulu efana lemitshina yamafekithali kodwa akunjalo iphuma isiyathenga ukudla lempahla yezigqoko okungelani lokuvuselela inotho. Amankampani aweZimbabwe ayehluleka ukwenza impahla ngenxa yentengo ephezulu okubangela ukuthi impahla ingathengwa abantu bakhethe etshiphileyo evela emazweni afana le China leSouth Africa. Lokhu sokwenze ehluleka ukugcina izisebenzi acine evala okuyikho osokubangele ukugcwala kwabantu ezitaladeni. Akwaziwa lapho okuyawela khona induku loxakuxaku nanku ukubhidlika kwenotho kukhanya kusiya kuqhubeka kungacaci ukuthi kuyaphetha kutheni. Mihla ngemihla uzulu uyazibuza ukuthi mthakathi bani ololunya olungaka owathakatha ilizwe walitshiya amafekithali ekhala imbungayezi kwathi izizalwane zagcwala wonke umhlaba njengomhlambi kazalusile. Nxa ufika eZimbabwe awudingi kubuza ukuthi umumo unjani ngoba ukugcwala emadolobheni kwabaphila ngokuthengisa kuhle kukutshele ukuthi zimbi indaba. Lanxa nje inhlanganiso ye Zimbabwe Statistics Agency isithi inani labantu elingaqhatshwanga elizweni lingaphezu nje kwetshumi ekhulwini – 10.7% liphikisa inani elivezwa zinhlanganiso ezimele izisebenzi ezithi inani leli lingaphezu kwamatshumi ayisitshiyagalolunye ekhulwini – i 90 %.